b'\n_START_ARTICLE_\nJan Nieuwenhuys\n_START_SECTION_\nBiografi\n_START_PARAGRAPH_\nNieuwenhuys blev f\xc3\xb8dt i Amsterdam, og som 14-\xc3\xa5rig besluttede han og hans to \xc3\xa5r \xc3\xa6ldre bror, Constant Nieuwenhuys, sig for at blive malere. I perioden 1938-41 gik han p\xc3\xa5 Rijksnormaalschool i Amsterdam, og senere under krigen tog han kurser p\xc3\xa5 Rijksacademie i Amsterdam. Det var p\xc3\xa5 Rijksacademie, han m\xc3\xb8dte Karel Appel og Corneille._NEWLINE_Under krigen malede han n\xc3\xa6sten kun klovner, n\xc3\xb8genstudier og elskende par. Efter krigen begyndte han at male fantasidyr i stil med aggressive haner, katte og tyre. Han og hans bror havde mange diskussioner om hans billeder, da Constant under krigen kun havde malet katolske motiver som piet\xc3\xa0 eller jomfru Maria-portr\xc3\xa6tter eller stillebener. P\xc3\xa5 den baggrund var det Constants opfattelse, at Jan valgte for overfladiske motiver._NEWLINE_I 1948 grundlagde br\xc3\xb8drene sammen med Appel, Corneille og flere andre Experimentele Groep Holland, som nogle m\xc3\xa5neder senere indgik i COBRA. I denne periode var Jan Nieuwenhuys i sine billeder influeret af dr\xc3\xb8mme, b\xc3\xb8rnetegninger, mentalt handicappede personers kunstneriske udfoldelser og primitiv kunst. Dyr som fugle og katte spiller en fremtr\xc3\xa6dende rolle i de fleste af hans v\xc3\xa6rker sammen med mere fantastiske v\xc3\xa6sener, der havde b\xc3\xa5de menneskelige, animalske og mekaniske elementer. En r\xc3\xa6kke af disse v\xc3\xa6sener balancerer p\xc3\xa5 et reb eller b\xc3\xa6rer b\xc3\xa5de som hatte._NEWLINE_Nieuwenhuys blev snart tr\xc3\xa6t af mange af medlemmerne af COBRA, idet de efter hans opfattelse var mere optaget af ber\xc3\xb8mmelse end af det kunstneriske udtryk. Han blev tr\xc3\xa6t af sk\xc3\xa6nderierne i gruppen, som han forlod midt i 1949. Andre medlemmer fulgte ham, men vendte tilbage til den store COBRA-udstilling p\xc3\xa5 Stedelijk Museum._NEWLINE_I 1964 udtalte han i et interview: "Gruppen var ikke dannet som en udstillingsgruppe, men som en aktivistgruppe. Vi ville g\xc3\xb8re en indsats der, bek\xc3\xa6mpe bl\xc3\xb8dheden i kunsten p\xc3\xa5 den tid og bruge vores fantasi til at \xc3\xa6ndre det. Desv\xc3\xa6rre m\xc3\xa5tte jeg konstatere, at mange af de eksperimenterende fra den periode snart blev \xc3\xa6stetikere. Alt offentligt holder op med at k\xc3\xa6mpe. Jeg finder, at v\xc3\xa6rker af nogle af dem var meget passive dengang."_NEWLINE_Nieuwenhuys koncentrerede sig senere udelukkende om sit arbejde. Hans malerier blev mere og mere fri, og han eksperimenterede med forskellige materialer som flourescerende maling og alt andet, han kunne f\xc3\xa5 fingrene i. Alt kunne blive til et maleri._NEWLINE_I et interview fra 1964 sagde han: "Jeg begynder med mit materiale og min farve. Med dette udtrykker jeg mig. Fra materialet kommer jeg til mit subjekt, og denne fremgangsm\xc3\xa5de er m\xc3\xa5ske modsat af, hvad malere gjorde f\xc3\xb8r i tiden. I maler p\xc3\xa5 samme m\xc3\xa5de, som jeg skriver, som jeg ler. Det er derfor jeg maler forskelligt hele tiden, fordi mit hum\xc3\xb8r svinger. Det er m\xc3\xa5den, jeg f\xc3\xb8ler p\xc3\xa5."_NEWLINE_"Som maler vil jeg ikke male en bestemt situation. Jeg er ikke abstrakt p\xc3\xa5 den m\xc3\xa5de, at jeg er non-figurativ. Jeg fors\xc3\xb8ger at v\xc3\xa6re ekspressiv, og derfor har jeg brug vor visse billeder. I dag er jeg i Kina, i morgen i Paris, dagen efter et nyt sted. Vi konfronteres hver dag med, hvad der foreg\xc3\xa5r i hele verden. Man lever et bestemt sted, men ogs\xc3\xa5 i hele verden. Det er m\xc3\xa5ske derfor, vi bliver s\xc3\xa5 ligeglade og h\xc3\xa5rde, fordi vi oplever for meget. Sult, krig. Den specifikke situation betyder ingenting mere._NEWLINE_Fra samme interview: "Jeg vil \xc3\xb8nske, at mennesker, der i fremtiden ser mine v\xc3\xa6rker, vil kunne se det 20. \xc3\xa5rhundrede. Kunstneren m\xc3\xa5 give sin tid t\xc3\xb8j p\xc3\xa5. Og det er lige meget, om han er arkitekt, digter eller maler. I abstrakte malerier savner jeg tidens pr\xc3\xa6g, grovheden. Vi mennesker af i dag lever med frygten for atombomben. De abstrakte skaber bare en kunstig verden til jer."_NEWLINE_Jan Nieuwenhuys d\xc3\xb8de i Amsterdam i 1986.'